Set Me Free (Eden Alene-sang)

«Set Me Free» (norsk oversettelse: sett meg fri) er en israelsk sang fra 2021 med sangeren Eden Alene. Sangen er skrevet av Amit Mordechai, Ido Netzer, Noam Zaltin og Ron Carm. Den vant den israelske sangkonkurransen HaShir Shelanu L'Eurovizion 25. januar 2021 og var Israels bidrag i Eurovision Song Contest 2021 i Rotterdam i Nederland.

Eurovision Song Contest 

Eden skulle ha representerert Israel i Eurovision Song Contest 2020 etter å ha vunnet konkurransen HaShir HaBa L'Eurovizion i mars 2020. Den internasjonale finalen ble imidlertid avlyst på grunn av koronaviruspandemien. I stedet besluttet den israelske kringkasteren Israels offentlige kringkastingsselskap at Eden skal representere Israel i Eurovision Song Contest 2021. Hun fremførte tre låter under den israelske sangkonkurransen HaShir Shelanu L'Eurovizion på Kan 11 mandag 25. januar 2021. «Set Me Free» fikk klart flest telefonstemmer med 71,3 prosent av stemmene. Sangen ble dermed kåret til Israels bidrag til Eurovision Song Contest i Rotterdam i Nederland i mai 2021.

Israel deltok i semifinale 1 tirsdag 18. mai 2021 og ble nummer 5 med 192 poeng. Som en av de ti beste i semifinalen, kvalifiserte «Set Me Free» seg til finalen lørdag 22. mai. I finalen var sangen det tredje bidraget ut på scenen av 26 deltakere. Til slutt endte den på 17. plass med 93 poeng.

Listeplasseringer

Referanser 

Sanger fra 2021
Bidrag til Eurovision Song Contest 2021
Israelsk musikk
Israelske sanger